



Forsvarsministerens Medalje

Indstiftet 7. december 2009



Forsvarsministerens Medalje kan tildeles danskere såvel som udlændinge, der har ydet en anerkendelsesværdig indsats. Medaljen kan tillige tildeles danskere såvel som udlændinge, der gennem handling har ydet en frygtløs indsats eller er blevet alvorligere skadet, invalideret eller omkommet. Tildeling af medaljen foretages af forsvarsministeren.



Ved gentagen tildeling forholdes således, at 2. gang påhæftes medaljens krydsbånd et egeløv i sølv, og 3. gang påhæftes medaljens krydsbånd et egeløv i guld. På medaljens rand indgraveres sted eller begivenhed og årstal.



Tapperhedskorset

Indstiftet 1. januar 2010



Tapperhedskorset er den højeste danske militære æresbevisning, givet for ekstraordinær indsats under ekstreme vilkår. Dekorationen indstiftedes i 2010 og uddeltes for første gang 18. november 2011 på Kastellet i København, da dronning Margrethe uddelte Tapperhedskorset til en tidligere udsendt fra ISAF hold 9.



Tapperhedskorset gives for den helt ekstraordinære indsats og vil kunne sammenlignes med det britiske Victoriakors eller den amerikanske Congressional Medal of Honor.



Forsvarets Medalje for Tapperhed

Indstiftet 30. oktober 1996 ændret 7. december 2009



Forsvarets Medalje for Tapperhed tildeles militært og civilt personel i Forsvaret, der under kamphandlinger eller over for terroristvirksomhed har ydet en heltemodig og tapper indsats. Medaljen kan tillige tildeles andre danskere såvel som udlændinge, der under tilsvarende omstændigheder har ydet en særlig fortjenstfuld heltemodig og tapper indsats til gavn for dansk forsvar. Tildeling af medaljen foretages af forsvarschefen.



Ved gentagen tildeling forholdes således, at 2. gang påhæftes medaljens krydsbånd et egeløv i sølv, og 3. gang påhæftes medaljens krydsbånd et egeløv i guld. På medaljens rand indgraveres tapperhed og årstal.



Forsvarets Medalje for Fremragende Tjeneste

Indstiftet den 7. december 2009



Forsvarets Medalje for Fremragende Tjeneste tildeles militært og civilt personel i Forsvaret, der har ydet en ekstraordinær indsats. Medaljen kan tillige tildeles andre danskere såvel som udlændinge, der har ydet en særlig ekstraordinær indsats til gavn for dansk forsvar. Tildeling af medaljen foretages af forsvarschefen.



Ved gentagen tildeling forholdes således, at 2. gang påhæftes medaljens krydsbånd et egeløv i sølv, og 3. gang påhæftes medaljens krydsbånd et egeløv i guld. På medaljens rand indgraveres sted og årstal.



Forsvarets Medalje for Faldne i Tjeneste

Indstiftet 7. december 2009



Forsvarets Medalje for Faldne i Tjeneste tildeles militært og civilt personel i Forsvaret, der er faldet som følge af våbenvirkning, inkl. miner, i kamphandlinger eller over for terroristvirksomhed. Medaljen kan tillige tildeles andre danskere såvel som udlændinge, der til gavn for dansk forsvar har ydet en særlig fortjenstfuld indsats for andre og derved selv er faldet. Tildeling af medaljen foretages af forsvarschefen.



Forsvarets Medalje for Sårede i Tjeneste

Indstiftet 7. december 2009



tildeles militært og civilt personel i Forsvaret, der er alvorligere såret eller invalideret som følge af våbenvirkning, inkl. miner, i kamphandlinger eller over for terroristvirksomhed. Medaljen kan tillige tildeles andre danskere såvel som udlændinge, der til gavn for dansk forsvar har ydet en særlig fortjenstfuld indsats for andre og derved selv er blevet alvorlige såret, invalideret eller er omkommet. Tildeling af medaljen foretages af forsvarschefen.



Ved 2. tildeling: Egeløv i sølv på båndet og inskription på randen. Ved 3. tildeling: Egeløv i guld på båndet og inskription på randen.



Bemærk: Har tidligere været anvendt som "Forsvarets medalje for Faldne og Sårede i tjeneste" i perioden 1995 til 2009. Forsvarets medalje for Faldne og Sårede i tjeneste blev tildeles militært og civilt personel, der er faldet, alvorlig såret eller invalideret som følge af våbenvirkning, inkl. miner, i kamphandlinger eller som følge af terroristvirksomhed.



Forsvarets Medalje for Fortjenstfuld Indsats

Indstiftet den 7. december 2009



Forsvarets Medalje for Fortjenstfuld Indsats tildeles militært og civilt personel i Forsvaret, der har udført en for Forsvaret fortjenstfuld indsats. Medaljen kan tillige tildeles andre danskere såvel som udlændinge, der har ydet en for dansk forsvar særlig fortjenstfuld indsats. Tildeling af medaljen foretages af forsvarschefen. Ved gentagen tildeling forholdes således, at 2. gang påhæftes medaljens krydsbånd et egeløv i sølv, og 3. gang påhæftes medaljens krydsbånd et egeløv i guld. På medaljens rand indgraveres sted og årstal.



Bemærk: Har tidligere været anvendt som "Forsvarets Medalje" i perioden 1991 til 2009. Forsvarets Medalje blev tildelt militært og civilt personel i Forsvaret, der har udført en for forsvaret fortjenstfuld indsats uden for Kongeriget Danmarks grænser. Forsvarets Medalje kunne tillige tildeles andre danskere såvel som udlændinge, der har ydet en for dansk forsvar særlig fortjenstfuld indsats inden for eller uden for Kongeriget Danmarks grænser.



Ved gentagen tildeling forholdtes således, at 2. gang påhæftes medaljens krydsbånd et egeløv i sølv, og 3. gang påhæftes medaljens krydsbånd et egeløv i guld. På medaljens rand indgraveres sted og årstal.



Forsvarets Medalje for International Tjeneste

Indstiftet 11. juni 2010



Forsvarets Medalje for International Tjeneste tildeles militært og civilt personel Forsvaret, der har ydet en fortjent international indsats. Medaljen kan tillige tildeles andre danskere såvel som udlændinge, der har ydet en særlig fortjent international indsats. Tildeling af medaljen foretages af forsvarschefen.



Ved gentagen tildeling forholdes således, at 2. gang påhæftes medaljens krydsbånd et 2-tal i arabertal, 3. gang påhæftes medaljens krydsbånd et 3-tal i arabertal og så fremdeles. På medaljens rand indgraveres sted og årstal.

Medalje for International Tjeneste 1948-2009

Indstiftet 1. september 2015



Tildeles danske militære og civile personer, der har ydet en fortjenstfuld international indsats for Danmark i perioden 1948-2009. Medaljen kan tillige tildeles udlændinge, som har ydet en særlig fortjenstfuld international indsats for Danmark i samme periode.



Medaljen for udmærket lufttjeneste

Indstiftet 30. maj 1962



Tildeles ganske særligt fortjente piloter eller andre besætningsmedlemmer, som har ydet særlig fortjenstfuld og udmærket tjeneste i luften ved enten at have forrettet en sådan lang og særlig udmærket lufttjeneste, som har kunnet tjene som inspirerende eksempel for andre, eller ved en enkelt lejlighed under overordentlig kritiske forhold at have vist fremragende tjeneste i luften - særligt hvor menneskeliv eller materiel er reddet ved koldblodigt og udmærket luftmandskab - for så vidt der ikke herved er taget utilbørlig risiko, idet efter alm. luftmandskab en anden udvej var nærmest foreliggende.



Hæderstegnet for god tjeneste ved Søetaten

Indstiftet 29. januar 1801



Tildeles enhver mand eller kvinde, der er ansat i Søetaten eller ved Orlogsværftet og som har forrettet i alt 25 års tjeneste ved Forsvaret.





Hædertegnet for god tjeneste ved Flyvevåbnet

Indstiftet 11. marts 1953



Tildeles enhver mand eller kvinde, der er ansat i Flyvevåbnet og som har forrettet i alt 25 års tjeneste ved Forsvaret.



Hæderstegnet for god tjeneste ved Hæren

Indstiftet 26. september 1945



Tildeles enhver mand eller kvinde, der er ansat i Hæren og som har forrettet i alt 25 års tjeneste ved Forsvaret.



Forsvarets Hæderstegn for god tjeneste

Indstiftet 11. marts 1953



Tildeles enhver mand eller kvinde, der har forrettet i alt 25 år tjeneste ved Forsvaret.





Fortjensttegnet for god tjeneste i Forsvarets reserve 25 år

Indstiftet 16. april 1978



Fortjensttegnet for god tjeneste i Forsvarets reserve i 25 år kan tildeles enhver, der ved siden af sin civile beskæftigelse har stået til rådighed i Forsvarets reserve i 25 år og som er kendt som en person, der gennem god tjeneste i Forsvarets reserve og ulastelig vandel i sit private liv har gjort sig værdig til at bære dette tegn.



Betingelsen om det fulde åremål er opfyldt, når de perioder, hvor den pågældende har påtaget sig rådighedspligt tillige med tidligere tjeneste i Forsvaret, sammenlagt udgør 25 års tjenestetid. Det er dog yderligere en betingelse, at der i den samlede tjenestetid indgår en uafbrudt periode med rådighedspligt på mindst 8 år.



Tildeling af Fortjensttegnet for god tjeneste i Forsvarets reserve i 25 år foregår årligt den 16. april.

Fortjensttegnet for god tjeneste i Forsvarets reserve i 40 år

Indstiftet af Dronningen den 1. maj 2012. Tildelt første gang den 16. april 2013.



Fortjensttegnet for god tjeneste i Forsvarets reserve i 40 år kan tildeles enhver, der ved siden af sin civile beskæftigelse har stået til rådighed i Forsvarets reserve i 40 år og som er kendt som en person, der gennem god tjeneste i Forsvarets reserve og ulastelig vandel i sit private liv har gjort sig værdig til at bære dette tegn.



Betingelsen om det fulde åremål er opfyldt, når de perioder, hvor den pågældende har påtaget sig rådighedspligt tillige med tidligere tjeneste i Forsvaret, sammenlagt udgør 40 års tjenestetid. Det er dog yderligere en betingelse, at der i den samlede tjenestetid indgår en uafbrudt periode med rådighedspligt på mindst 8 år.



Tildeling af Fortjensttegnet for god tjeneste i Forsvarets reserve i 40 år foregår årligt den 16. april.



Hjemmeværnets fortjensttegn

Indstiftet 11. februar 1959



Tildeles personer, som har ydet en særlig fortjenstfuld og uselvisk indsats til gavn for det frivillige hjemmeværnsarbejde samt ved ulastelig vandel i sit private liv har gjort sig værdig til at bære et offentligt vidnesbyrd om denne indsats.